32005R1161
L 191/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1161/2005 НА ЕВРОПЕЙСКИЯ ПАРЛАМЕНТ И НА СЪВЕТА
от 6 юли 2005 година
относно изготвянето на тримесечни нефинансови сметки по институционален сектор
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
като взеха предвид становището на Европейската централна банка (1),
в съответствие с процедурата, предвидена в член 251 от Договора (2),
като имат предвид, че:
(1)
В плана за действие за статистическите изисквания на Икономическия и паричен съюз (ИПС), който бе приет от Съвета Екофин през септември 2000 г., се посочва, че е спешно необходим ограничен набор от тримесечни сметки по сектори и че тези сметки следва да са на разположение в рамките на 90 дни след изтичането на съответното тримесечие.
(2)
В съвместния доклад на Съвета Екофин и на Комисията пред Европейския съвет за статистиката и индикаторите на Еурозоната, приет от Съвета Екофин на 18 февруари 2003 г., се подчертава, че в някои области, към които принадлежат и тримесечните национални сметки по институционални сектори, до края на 2005 г. следва да бъдат напълно въведени високо приоритетни мерки.
(3)
Анализът на цикличното движение в икономиката на Европейския съюз и провеждането на паричната политика в рамките на ИПС изискват макроикономическа статистика за икономическото поведение и взаимовръзката на отделните институционални сектори, която не може да бъде получена от данните, събирани на ниво „национална икономика“. Следователно е необходимо да бъдат изготвяни тримесечни сметки по институционални сектори за Европейския съюз като цяло и за Еурозоната.
(4)
Изготвянето на тези сметки е част от по-голямата цел за създаване на система от годишни и тримесечни сметки за Европейския съюз и за Еурозоната. Системата включва основните макроикономически агрегати, както и финансовите и нефинансовите сметки по институционални сектори. Целта е да се постигне последователност във всички сметки, както и по отношение на сметките на останалия свят, между платежния баланс и данните на националните сметки.
(5)
Изготвянето на европейски сметки по институционални сектори в съответствие с принципите на Европейската система на националните и регионалните сметки в Общността, както е установено в Регламент (ЕО) № 2223/96 на Съвета (3), изисква от държавите-членки да предават тримесечни национални сметки по институционални сектори. Въпреки това европейските сметки трябва да отразяват икономиката на европейското пространство като цяло и могат да се различават от простото агрегиране на сметките на държавите-членки. По-специално, целта е да се вземат предвид транзакциите на институциите и органите на Европейския съюз в сметките на съответната област (Европейския съюз или Eурозоната, което е приложимо).
(6)
Изготвянето на специфичната статистика на Общността се регулира от правилата, установени в Регламент (ЕО) № 322/97 на Съвета от 17 февруари 1997 г. относно статистиката на Общността (4).
(7)
Тъй като целта на настоящия регламент, а именно съставянето на тримесечни нефинансови сметки по институционални сектори за Европейския съюз и Еурозоната, не може да бъде постигната задоволително от държавите-членки и следователно може да бъде постигната в по-голяма степен на общностно ниво поради мащаба и въздействието на мярката, Общността може да приема мерки в съответствие с принципа на субсидиарност, както е установено в член 5 от Договора. В съответствие с принципа на пропорционалност, както е установено в този член, настоящият регламент не излиза извън необходимите граници за постигането на тази цел. И по-специално, когато държавите-членки правят незначителен принос към европейските общи суми, от тях следва да не се изисква да отчитат данните, разбити с най-големи подробности.
(8)
Мерките, необходими за прилагането на настоящия регламент, следва да бъдат приети в съответствие с Решение 1999/468/EО на Съвета от 28 юни 1999 г. относно установяването на процедури за упражняване на изпълнителните правомощия, предоставени на Комисията (5).
(9)
Статистическият програмен комитет, създаден с Решение 89/382/EИО, Евратом на Съвета (6), както и Комитетът по парична и финансова статистика и статистика на платежния баланс, създаден с Решение 91/115/EИО на Съвета (7), следва да бъдат уведомени,
ПРИЕХА НАСТОЯЩИЯ РЕГЛАМЕНТ:
Член 1
Цел
Настоящият регламент предвижда обща рамка за приноса на държавите-членки за изготвянето на европейските тримесечни нефинансови сметки по институционални сектори.
Член 2
Предаване на тримесечните нефинансови сметки по институционални сектори
1. Държавите-членки предават на Комисията тримесечните нефинансови сметки по институционални сектори, както са уточнени в приложението, с изключение на първоначалния етап за точки P.1, P.2, D.42, D.43, D.44, D.45 и B.4G.
2. В съответствие с процедурата, посочена в член 8, параграф 2, се приема времеви график за предаването на данните по точки P.1, P.2, D.42, D.43, D.44, D.45 и B.4G, както и се приема всяко решение, съгласно което се изисква разбивка на транзакциите, изброени в приложението по сектори партньори. Тези решения не се приемат, преди Комисията да е докладвала на Европейския парламент и на Съвета за прилагането на настоящия регламент, съгласно член 9.
3. Посочените в параграф 1 тримесечни данни се предоставят на Комисията най-късно до 90 календарни дни след изтичането на тримесечието, за което се отнасят. По време на тригодишен преходен период след влизането в сила на настоящия регламент тримесечните данни, посочени в параграф 1, се предоставят на Комисията най-късно до 95 календарни дни след изтичането на тримесечието, за което се отнасят. Всяко преразглеждане на данните за предходни тримесечия се предава в същото време.
4. Срокът за предаване, специфициран в параграф 3, може да се коригира най-много с пет дни в съответствие с процедурата, посочена в член 8, параграф 2.
5. Първото предаване на тримесечни данни се отнася за данни за третото тримесечие на 2005 г. Държавите-членки предоставят тези данни не по-късно от 3 януари 2006 г. Първото предаване на данни включва предишни данни, които се отнасят за периода от първото тримесечие на 1999 г. насам.
Член 3
Задължения за докладване
1. Всички държави-членки предават данните, описани в приложението за колона „останалият свят“ (S.2) и за колона „държавно управление“ (S.13). Държава-членка, за която брутният вътрешен продукт по текущи цени е обичайно над 1 % от съответната обща сума за Общността, предава данните, описани в приложението за всички институционални сектори.
2. Комисията определя дял на обичайния брутен вътрешен продукт на държава-членка от общия брутен вътрешен продукт на Общността по текущи цени, както е посочено в параграф 1, на базата на средното аритметично от предадените от държавите-членки годишни данни за последните три години.
3. Посоченият в параграф 1 дял (1 %) от общата сума на Общността може да бъде коригиран в съответствие с процедурите, посочени в член 8, параграф 2.
4. Ако е необходимо по-голямо адаптиране на националните статистически системи, Комисията може да приема дерогации от настоящия регламент. Тези дерогации са валидни за срок, който е не по-дълъг от три години от датата на влизането в сила на настоящия регламент или датата на мерките за неговото прилагане, приети в съответствие с процедурата, посочена в член 8, параграф 2.
Член 4
Дефиниции и стандарти
Стандартите, дефинициите, класификациите и правилата за осчетоводяване на данните, предадени по смисъла на настоящия регламент, са тези, определени в Регламент (ЕО) № 2223/96 (наричан по-долу „ESA регламент“).
Член 5
Източници на данните и изисквания за съвместимост
1. Държавите-членки изготвят изискваната съгласно настоящия регламент информация, като използват всички източници, които считат за подходящи, и дават приоритет на директната информация, така както е получена от административни източници или изследвания на предприятия и домакинства.
Когато тази директна информация не може да бъде събрана, и по-специално за изискваните съгласно член 2, параграф 5 данни със задна дата, могат да бъдат предавани най-добрите оценки.
2. Данните, предавани от държавите-членки по смисъла на настоящия регламент, са съвместими с тримесечните нефинансови сметки на държавата и тримесечните основни агрегати на общата икономика, които се предават на Комисията по програмата за предаване на данни съгласно ESA регламента.
3. Тримесечните данни, предавани от държавите-членки по смисъла на настоящия регламент, отговарят на съответните годишни данни, които се предават по програмата за предаване на данни съгласно ESA регламента.
Член 6
Стандарти за качество и доклади
1. Държавите-членки вземат всички необходими мерки, за да гарантират непрекъснатото подобряване на качеството на предаваните данни с оглед съответствието с общите стандарти за качество, които трябва да бъдат определени в съответствие с процедурата, посочена в член 8, параграф 2.
2. Държавите-членки предоставят на Комисията в рамките на една година след като са предали за първи път данни актуално описание на използваните източници, методи и статистическа обработка.
3. Държавите-членки информират Комисията за основните методологични или други промени, които биха могли да засегнат предаваните данни, не по-късно от три месеца след влизането в сила на тези промени.
Член 7
Мерки за прилагане
Мерките за прилагането, се установяват в съответствие с процедурата, посочена в член 8, параграф 2. Тези мерки включват:
a)
определяне на времевия график за предаването на данните по точки P.1, P.2, D.42, D.43, D.44, D.45 и B.4G съгласно член 2, параграф 2;
б)
изискване транзакциите, дадени в приложението, по сектори контрагенти в съответствие с член 2, параграф 2;
в)
преразглеждане на времевия график на тримесечните предавания на данни съгласно член 2, параграф 4;
г)
коригиране на дела (1 %) от общата сума на Общността с цел определяне на задължението за предаване на данни за всички институционални сектори съгласно член 3, параграф 3;
д)
определяне на стандартите за качеството на данните в съответствие с член 6, параграф 1.
Член 8
Процедура на комитета
1. Комисията се подпомага от Статистическия програмен комитет.
2. При позоваване на настоящия параграф се прилагат членове 5 и 7 от Решение 1999/468/EО, като се вземат предвид разпоредбите на член 8 от него.
Периодът, посочен в член 5, параграф 6 от Решение 1999/468/EО, се определя на три месеца.
3. Комитетът приема свой процедурен правилник.
Член 9
Доклад за прилагането
В рамките на пет години от влизането в сила на настоящия регламент Комисията представя пред Европейския парламент и пред Съвета доклад за прилагането на настоящия регламент.
По-специално този доклад:
а)
предоставя информация за качеството на изготвената статистика;
б)
дава оценка на ползите на изготвената статистика на Общността, държавите-членки и всички доставчици и ползватели на статистическа информация по отношение на разходите им;
в)
идентифицира областите с потенциал за подобрения, както и в които са необходими изменения в контекста на получените резултати.
Член 10
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 6 юли 2005 година.